বড়সড় সাফল্য পুলিশের নদিয়ার হোগলবেরিয়ায় বিপুল পরিমাণ গাঁজা উদ্ধার

নদিয়া: অবৈধ মাদক চক্রের বিরুদ্ধে বড়সড় সাফল্য অর্জন করল কৃষ্ণনগর (Krishnanagar) পুলিশ জেলা। গোপন সূত্রে প্রাপ্ত তথ্যের ভিত্তিতে হোগলবেরিয়া থানার ওসি দীপঙ্কর মণ্ডলের নেতৃত্বে বৃহস্পতিবার গভীর রাতে অভিযান চালিয়ে বৌষমারি তেঁতুলতলা এলাকায় দুই ব্যক্তিকে গ্রেফতার করে পুলিশ (District News)।

গ্রেফতার হওয়া দুজন হলেন আকবর মণ্ডল (৫৫)। জানা গিয়েছে, তিনি নদিয়ার হোগলবেরিয়ার বাসিন্দা। অপরজন, মিরাজুল সরকার (৪২)। মুর্শিদাবাদের জলঙ্গির বাসিন্দা। তাদের হেফাজত থেকে মোট ২৭ কেজি ৫০০ গ্রাম গাঁজা উদ্ধার ও জব্দ করা হয়েছে। তল্লাশি ও জব্দের সময় উপস্থিত ছিলেন তেহট্টের এসডিপিও এবং করিমপুরের সিআই।

আরও পড়ুন: সরকারি সম্পত্তি কীভাবে বিক্রি হয়! খাস জমি দখল ও বিক্রির অভিযোগে কৃষকসভার ডেপুটেশন

ঘটনায় হোগলবেরিয়া থানায় একটি নির্দিষ্ট মামলা রুজু করা হয়েছে। পুলিশ জানিয়েছে, প্রাথমিক তদন্তে এটি একটি সংগঠিত মাদক পাচার চক্রের অংশ বলে ধারণা করা হচ্ছে। ওই চক্রের মূলচক্রী ও জড়িত অন্যান্যদের সন্ধানে তল্লাশি ও তদন্ত চলছে। স্থানীয় সূত্রে জানা গেছে, সাম্প্রতিক সময়ে এই অঞ্চলে মাদক পাচারের প্রবণতা বৃদ্ধি পেয়েছে, যার বিরুদ্ধে কড়া পদক্ষেপ নিতে ইতিমধ্যেই তৎপর হয়েছে পুলিশ প্রশাসন।